1.Taust

Määrusega (EL) nr 1294/2013 loodi ELi mitmeaastane tollialane tegevusprogramm „Toll 2020“, et hõlbustada ja tugevdada liikmesriikide tolliasutuste vahelist koostööd. Kooskõlas määruse artikli 18 lõigetega 1 ja 2 telliti programmi vahehindamist toetav välisuuring. Selle tulemused, millele on tuginetud käesoleva aruande koostamisel, on esitatud aruandele lisatud komisjoni talituste töödokumendis.

Vahehindamise eesmärk oli hinnata programmi „Toll 2020“ elluviimist alates selle käivitamisest 1. jaanuaril 2014 kuni selle rakendamisega poole peale jõudmiseni (31. detsember 2017). Hindamisel võeti arvesse kõikvõimalikke programmi raames rahastatud meetmeid ja sidusrühmi.

Käesoleva aruande eesmärk on anda ülevaade i) edusammudest programmi eesmärkide saavutamisel; ii) vahendite kasutamise tõhususest ja lihtsustamise aspektidest; iii) programmi jätkuvast asjakohasusest; iv) programmi sidususest ELi laiema poliitika ja muude algatustega ning programmi panusest neisse ning v) programmi lisaväärtusest ELi tasandil.

2.Asjakohasus

Tolliliit on üks ELi nurgakive ja sellel on oluline roll siseturu toimimisel. Paljud tolli valdkonnas rakendatavad meetmed on piiriülesed, hõlmates ja mõjutades kõiki liikmesriike. ELi tolliliidu territooriumil kohaldatakse ühiseid eeskirju ja protseduure, mis on sätestatud liidu tolliseadustikus . Liidu tolliseadustik on oluline verstapost ELi tolli ajakohastamisel eesmärgiga luua paberivaba tolli- ja kaubanduskeskkond.

Tolliprogramm on kehtinud eri versioonides üle 25 aasta ja on arenenud koos ühtse turuga. Praegu osaleb programmis 34 riiki: 28 ELi liikmesriiki ning 6 kandidaatriiki ja potentsiaalset kanditaatriiki. Aastate jooksul on tolliprogrammist saanud liikmesriikide ja Euroopa tollimaastiku, -poliitika, -protsesside ja -protseduuride lahutamatu osa. Mõnel juhul, näiteks IT-taristu puhul, jäävad tolliametnike ja ettevõtjate asjaajamised peaaegu märkamata. Ent kuna tolliliidu ajakohastamine jätkub, ei ole programmi ilmselt kunagi varem vajatud nii palju kui praegu. Seda arvesse võttes peetakse programmi asjakohaseks ELi hästi toimiva tolliliidu ulatuslike vajaduste rahuldamisel riikide tolliasutuste, ettevõtjate ja Euroopa kodanike konkreetsemate vajadustega tegelemise kaudu.

Tolliasutustele on programm olnud iseäranis oluline seetõttu, et see on aidanud neil rakendada Euroopa infosüsteeme ja kindlustada nende süsteemide rahalise jätkusuutlikkuse. Enamikul juhtudel on need süsteemid ette nähtud liidu tolliseadustikuga ning nende rakendamise ja toetamise eest vastutavad ühiselt komisjon ja liikmesriigid. Tolliprogrammis reageeriti elektrooniliste tollisüsteemide koostalitluse, omavahelise ühenduvuse ja usaldusväärsuse tagamise vajadusele sellega, et ELi hästi toimiva tolliliidu jaoks loodi ühtne andmesüsteem. Kasutusel on juba 49 erinevat IT-süsteemi ja tugitaristut ning nende suur usaldusväärsus on väga oluline tolliprotseduuride ja ühtse turu kui terviku tõrgeteta toimimiseks. Leiti, et IT-süsteemid, mida on rakendatud pikka aega ja millel on kaupade klassifitseerimisel, tariifikvootide haldamisel või kaupade liikumise kontrollimisel traditsioonilisem roll, vastavad üldjuhul kõige paremini tolli vajadustele.

Ettevõtjate vajadused on seotud tolliprotsesside tõhususe ja tulemuslikkusega, kuna tollivormistuse kiirus ja usaldusväärsus mõjutab otseselt ettevõtete tootlikkust ja kasumlikkust. Ehkki programmist „Toll 2020“ saavad kasu eeskätt riikide ametiasutused, kasutavad tuhanded ettevõtjad korrapäraselt programmist rahastatavaid IT-süsteeme. Nad saavad süsteemidest kiiresti teavet, mida mujalt ei leia, tänu millele väheneb halduskoormus ja lihtsustuvad menetlused. Lõppkokkuvõttes suureneb õiguskindlus ja kaubandus muutub sujuvamaks. Programmi „Toll 2020“ ühismeetmed võimaldavad tollil ja äriringkondadel pidada omavahel dialoogi ning aitavad optimeerida programmi potentsiaali liikmesriikide jaoks, tuues samas kaasa praktilised tagajärjed ettevõtjatele. Leiti, et mõnel juhul aitab programm muuta tolliasutuste ja ettevõtjate vahelise suhte partnerluspõhisemaks, mis sobib nüüdisaegsesse keskkonda paremini.

Programmi „Toll 2020“ raames käsitletakse ka kõikidele Euroopa kodanikele muret valmistavaid küsimusi. Need on seotud rahvusvahelise salakaubanduse ja kauba ebaseadusliku üle piiri toimetamisega, mis seab ohtu kodanike turvalisuse või tervise. Seepärast on programmi erieesmärgid, milles keskendutakse Euroopa kodanike turvalisusele ja julgeolekule, muutunud üha asjakohasemaks. Sama asjakohane on majanduse ja teenuste üha suurema digitaliseerumise teema. Programmi „Toll 2020“ ülesehitus ja eesmärgid aitavad igati lahendada sidusrühmade probleeme.

3.Tulemuslikkus

Programmi üldeesmärk on toetada tolliliidu toimimist ja ajakohastamist, tehes seda osalevate riikide, nende tolliasutuste ja ametnike koostöö abil. Hindamise käigus leiti, et programmiga on tagatud raamistik ja tehnoloogilised vahendid, mis on vajalikud, et teha koostööd ja jagada teavet eesmärgiga toetada tolliliidu toimimist ja ajakohastamist (eelkõige liidu tolliseadustiku rakendamist) ning tugevdada sellega siseturgu.

Turvaline teabevahetus- ja teabejagamisplatvorm, mida programm toetab, on aidanud liikmesriikidel ja ettevõtjatel üle saada vastumeelsusest tundlike andmete jagamise suhtes, mis on pärssinud tulemuslikku koostööd. Ainuüksi 2017. aastal vahetati peaaegu 4,8 miljardit sõnumit.

Tänu programmi ühismeetmetele on olnud võimalik vahetada parimaid tavasid ja kogemusi. Igat liiki meetmed on olnud teatud asjaoludel asjakohased, peamiselt sõltuvalt soovitud tulemusest. Kõikide meetmete liikide lõikes, sh eksperdirühmade puhul (uus vahend, mis toetab tõhustatud operatiivkoostööd piirkondlikul ja valdkondlikul alusel), on programm aidanud ametiasutustel kindlaks teha, levitada ja kasutusele võtta häid tavasid. Selle tulemuseks on täiustatud töömeetodid tolliasutustes ja ühtsem lähenemisviis tollieeskirjade rakendamisel.

Programm „Toll 2020“ on aidanud suurendada usaldust tolliasutuste vahel, ent ka ettevõtjate seas. Enamik osalejatest on kasutanud võimalust luua ja laiendada võrgustikke ja kontakte ning valdav osa on kasutanud neid sidemeid korrapäraselt igapäevaste probleemide lahendamisel. Samuti on osalejad jaganud mõningasi väljundeid (nt suunised, koosolekute aruanded, parimad tavad) oma kolleegidega ja on kasutanud neid aktiivselt oma igapäevatöös. Suhtlusvõrgustikke ja isiklikke kontakte on nimetatud programmi kõige hinnatumate kasutegurite seas.

See koostöö ja usaldus on vajalik, sest tolliasutused sõltuvad üksteisest oma tulu kogumisega seotud ülesannete täitmisel ning sellega ELi ja selle liikmesriikide finants- ja majandushuvide kaitsmisel. Nii tolliasutuste vahelist tõhustatud koostööd, parimate tavade jagamist, äraproovitud lahenduste rakendamist, vastaspooltes usalduse tekitamist kui ka usalduse tekitamist IT-süsteemide vastu, mida nad kõik kasutavad, võib seostada programmiga „Toll 2020“. Ka turvalisuse ja julgeoleku suurendamise valdkonnas, kus tolliriski analüüsijate igapäevane ülesanne on hoida ära julgeolekuohud, tuginetakse usaldusväärsele teabevahetusele tolliasutuste vahel ja sageli ka muude ametiasutustega, mis on tagatud programmiga „Toll 2020“. Seega toetab programm tolliasutusi nende töös riskijuhtimise, välispiiride haldamise, tolli tuvastustehnoloogia ning kultuuripärandi ja looduse kaitsmise valdkonnas.

Tolliasutuste haldussuutlikkuse suurendamiseks pakutakse programmi „Toll 2020“ kaudu ulatuslikku tuge, mis hõlmab nii tehnilisi ja operatiivküsimusi kui ka strateegilisemaid õigusliku rakendamise ja ühetaolise rakendamisega seotud küsimusi Programm on olnud ülioluline, aidates tolliasutustel valmistuda liidu tolliseadustiku ametlikuks vastuvõtmiseks. Kõige uuemaid liidu tolliseadustiku rakendamist käsitlevaid e-õppe mooduleid on kasutanud juba 68 915 tolliametnikku ja 726 000 ettevõtjat. Programmi ühismeetmed ja koolitus on aidanud i) kujundada ühist arusaama õiguslikest nõuetest; ii) kooskõlastada tollisätete tõlgendamist; iii) ühtlustada terminoloogiat ning iv) kohaldada ühetaolisemalt liidu tolliseadustiku töömeetodeid.

Tänu suuremale liikmesriikidevahelisele koostööle, Euroopa infosüsteemide arendamisel ja kasutamisel pakutavale rahalisele ja tehnilisele toele ning liikmesriikide suurenenud suutlikkusele kohaldada liidu tolliseadustiku sätteid on programm aidanud kaasa ELi tolliliidu nõuetekohasele toimimisele ja ajakohastamisele.